CELEX: 32022R0269
Language: ro
Date: 2022-02-23 00:00:00
Title: Regulamentul de punere în aplicare (UE) 2022/269 al Comisiei din 23 februarie 2022 de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198

24.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 43/4
               
            
         REGULAMENTUL DE PUNERE ÎN APLICARE (UE) 2022/269 AL COMISIEI
         din 23 februarie 2022
         de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1),
         având în vedere Regulamentul de punere în aplicare (UE) 2019/1198 al Comisiei din 12 iulie 2019 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză (2), în special articolul 2,
         întrucât:
         A.   MĂSURI ÎN VIGOARE
         
         
                     (1)
                  
                  
                     La 13 mai 2013, Consiliul a instituit o taxă antidumping definitivă asupra importurilor în Uniune de articole de masă și de articole de bucătărie din ceramică („produsul în cauză”) originare din Republica Populară Chineză („RPC”), prin Regulamentul de punere în aplicare (UE) nr. 412/2013 al Consiliului („regulamentul inițial”) (3).
                  
               
                     (2)
                  
                  
                     La 12 iulie 2019, în urma unei reexaminări în perspectiva expirării măsurilor în temeiul articolului 11 alineatul (2) din regulamentul de bază, Comisia a prelungit cu încă cinci ani măsurile din regulamentul inițial, prin Regulamentul de punere în aplicare (UE) 2019/1198.
                  
               
                     (3)
                  
                  
                     La 28 noiembrie 2019, în urma unei anchete anticircumvenție, în conformitate cu articolul 13 alineatul (3) și articolul 14 alineatul (5) din Regulamentul (UE) 2016/1036, Comisia a modificat Regulamentul de punere în aplicare (UE) 2019/1198 prin Regulamentul de punere în aplicare (UE) 2019/2131 al Comisiei (4).
                  
               
                     (4)
                  
                  
                     Pentru anchetarea producătorilor-exportatori din RPC, în cadrul anchetei inițiale s-a aplicat eșantionarea, în conformitate cu articolul 17 din regulamentul de bază.
                  
               
                     (5)
                  
                  
                     Pentru producătorii-exportatori incluși în eșantion, Comisia a instituit niveluri individuale ale taxei antidumping cuprinse între 13,1 % și 18,3 % la importurile de produs în cauză. Pentru producătorii-exportatori cooperanți care nu au fost incluși în eșantion, a fost instituit un nivel al taxei de 17,9 %. Producătorii-exportatori cooperanți care nu au fost incluși în eșantion sunt enumerați în anexa I la Regulamentul de punere în aplicare (UE) 2019/1198, astfel cum a fost modificată prin Regulamentul (UE) 2019/2131. În plus, s-a instituit un nivel al taxei de 36,1 % la nivelul întregii țări pentru produsul în cauză provenit de la societățile comerciale din RPC care fie nu s-au făcut cunoscute, fie nu au cooperat la anchetă.
                  
               
                     (6)
                  
                  
                     În conformitate cu articolul 2 din Regulamentul de punere în aplicare (UE) 2019/1198, Comisia poate modifica anexa I la regulamentul respectiv, acordând unui nou producător-exportator nivelul taxei aplicabile societăților cooperante neincluse în eșantion sau cărora nu li s-a acordat tratament individual, și anume nivelul taxei medii ponderate de 17,9 %, oricărui nou producător-exportator din RPC care îi furnizează Comisiei suficiente elemente de probă care să ateste că:
                     
                                 (a)
                              
                              
                                 nu a exportat produsul în cauză către Uniune în cursul perioadei de anchetă pe baza căreia s-au instituit măsurile, și anume 1 ianuarie 2011-31 decembrie 2011 („perioada anchetei inițiale”);
                              
                           
                                 (b)
                              
                              
                                 nu este afiliat niciunui exportator sau producător din RPC care face obiectul măsurilor antidumping instituite prin prezentul regulament; precum și
                              
                           
                                 (c)
                              
                              
                                 a exportat efectiv în Uniune produsul în cauză după încheierea perioadei anchetei inițiale sau și-a asumat o obligație contractuală irevocabilă de a exporta o cantitate importantă în Uniune.
                              
                           
               B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR
         
         
                     (7)
                  
                  
                     Societatea comercială Hunan Jewelmoon Ceramics Co., Ltd. („Jewelmoon” sau „solicitantul”) a depus o cerere către Comisie pentru a i se acorda tratament de nou producător-exportator („TNPE”) și, prin urmare, pentru a i se aplica nivelul taxei aplicabile societăților cooperante din RPC care nu au fost incluse în eșantion, și anume 17,9 %. Solicitantul a susținut că îndeplinește toate cele trei condiții prevăzute la articolul 2 din Regulamentul de punere în aplicare (UE) 2019/1198.
                  
               
                     (8)
                  
                  
                     Pentru a stabili dacă solicitantul îndeplinește condițiile pentru acordarea TNPE, în conformitate cu articolul 2 din Regulamentul de punere în aplicare (UE) 2019/1198 („condițiile TNPE”), Comisia a trimis mai întâi un chestionar solicitantului, cerând dovezi din care să reiasă că îndeplinește condițiile TNPE.
                  
               
                     (9)
                  
                  
                     În urma analizării răspunsurilor la chestionar, Comisia a solicitat informații și documente justificative suplimentare, care au fost furnizate de solicitant.
                  
               
                     (10)
                  
                  
                     Comisia a căutat să verifice toate informațiile pe care le-a considerat necesare pentru a stabili dacă solicitantul întrunește condițiile TNPE. În acest scop, Comisia a analizat dovezile prezentate de solicitant în răspunsul său la chestionar, a consultat diverse site-uri web, printre care și site-ul solicitantului și Qichacha (5) și a efectuat o verificare încrucișată a informațiilor furnizate de societatea comercială respectivă cu informațiile transmise în cazuri anterioare. În paralel, Comisia a informat, de asemenea, industria de profil din Uniune cu privire la cererea solicitantului și a invitat-o să prezinte eventuale observații, dacă este necesar. Industria din Uniune a prezentat observații cu privire la cerere.
                  
               C.   ANALIZAREA CERERII
         
         
                     (11)
                  
                  
                     În ceea ce privește condiția prevăzută la articolul 2 litera (a) din Regulamentul de punere în aplicare (UE) 2019/1198, ca solicitantul să nu fi exportat produsul în cauză în Uniune în perioada anchetei inițiale, și anume în timpul anchetei, Comisia a stabilit că solicitantul a îndeplinit această condiție. Întreprinderea solicitantului a fost înființată la 8 noiembrie 2010 și a început să fabrice produsul în cauză în 2011. Prima licență de export a fost emisă la 4 mai 2011. Vânzările la export au început în 2012, după perioada de anchetă inițială. Solicitantul a furnizat un registru de vânzări pentru perioada de anchetă inițială, indicând faptul că au existat doar vânzări interne în această perioadă. Volumul vânzărilor din registrul de vânzări respectiv corespunde profitului din exploatare indicat în contul de profit și pierdere. Au fost solicitate și furnizate informații cu privire la facturi în cursul perioadei de anchetă inițială.
                  
               
                     (12)
                  
                  
                     În ceea ce privește condiția prevăzută la articolul 2 litera (b) din Regulamentul de punere în aplicare (UE) 2019/1198, ca solicitantul să nu fie afiliat niciunui exportator sau producător care face obiectul măsurilor antidumping instituite prin Regulamentul de punere în aplicare (UE) 2019/1198 în timpul anchetei, Comisia a stabilit că solicitantul nu este afiliat niciunei societăți care desfășoară activități de producție, de prelucrare, de vânzare sau de achiziționare a produsului în cauză. Prin urmare, solicitantul îndeplinește această condiție.
                  
               
                     (13)
                  
                  
                     În ceea ce privește condiția prevăzută la articolul 2 litera (c) din Regulamentul de punere în aplicare (UE) 2019/1198 ca solicitantul să fi exportat efectiv în Uniune produsul în cauză după perioada anchetei inițiale sau să își fi asumat o obligație contractuală irevocabilă de a exporta o cantitate importantă în Uniune, în cursul anchetei, Comisia a stabilit că solicitantul a exportat în Uniune din iulie 2012 (prin urmare, după perioada de anchetă inițială) și periodic de la acea dată. Solicitantul a prezentat facturi, liste de colisaj, conosamente și chitanțe de plată pentru două comenzi efectuate în 2017 și 2018 de o societate stabilită în UE. Prin urmare, solicitantul îndeplinește această condiție.
                  
               
                     (14)
                  
                  
                     Așadar, solicitantul îndeplinește toate cele trei condiții pentru acordarea TNPE, astfel cum se prevede la articolul 2 din Regulamentul de punere în aplicare (UE) 2019/1198, așa încât cererea trebuie acceptată. În consecință, solicitantul trebuie să facă obiectul unei taxe antidumping de 17,9 % pentru societățile comerciale cooperante care nu au fost incluse în eșantionul anchetei inițiale.
                  
               D.   COMUNICAREA CONSTATĂRILOR
         
         
                     (15)
                  
                  
                     Solicitantul și industria de profil din Uniune au fost informați cu privire la faptele și la considerentele esențiale pe baza cărora s-a considerat adecvat să se acorde societății Jewelmoon taxa antidumping aplicabilă societăților comerciale cooperante care nu au fost incluse în eșantionul anchetei inițiale.
                  
               
                     (16)
                  
                  
                     Părților li s-a acordat posibilitatea de a prezenta observații. Nu s-au primit observații.
                  
               
                     (17)
                  
                  
                     Regulamentul este în conformitate cu avizul comitetului înființat prin articolul 15 alineatul (1) din Regulamentul (UE) 2016/1036 al Parlamentului European și al Consiliului,
                  
               ADOPTĂ PREZENTUL REGULAMENT:
         
            Articolul 1
            Următoarea societate comercială este adăugată în anexa 1 la Regulamentul (UE) 2019/2131, care cuprinde societățile comerciale cooperante neincluse în eșantion:
            
                        Societate
                     
                     
                        Cod adițional TARIC
                     
                  
                        Hunan Jewelmoon Ceramics Co., Ltd.
                     
                     
                        C764
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 februarie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  JO L 189, 15.7.2019, p. 8.
         
            (3)  Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (JO L 131, 15.5.2013, p. 1).
         
            (4)  Regulamentul de punere în aplicare (UE) 2019/2131 al Comisiei din 28 noiembrie 2019 de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 321, 12.12.2019, p. 139).
         
            (5)  Qichacha este o bază de date privată cu scop lucrativ, cu capital chinezesc, care furnizează consumatorilor/profesioniștilor date comerciale, informații privind creditele și analize privind întreprinderi private și publice cu sediul în China.